Document ID: 32015D0334

DEĊIŻJONI TAL-KUNSILL (UE) 2015/334
tat-2 ta' Marzu 2015
li temenda l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra l-Ftehim ta' Sħubija bejn il-membri tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat fil-Cotonou fit-23 ta' Ġunju 2000,
Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (minn hawn 'il quddiem imsejjaħ “Ftehim Intern”) (1), u b'mod partikolari l-Artikolu 1(7) u l-Artikolu 8(4) tiegħu,
Wara li kkunsidra l-Att tal-adeżjoni tal-Kroazja, u b'mod partikolari d-Dikjarazzjoni Konġunta C dwar il-Fond Ewropew għall-Iżvilupp,
Wara li kkunsidra l-proposta mill-Kummissjoni Ewropea,
Billi:
(1)
Skont id-Dikjarazzjoni Konġunta C mehmuża mal-Att tal-adeżjoni tal-Kroazja, il-Kroazja se tissieħeb mal-Fond Ewropew għall-Iżvilupp hekk kif jidħol fis-seħħ il-Qafas Finanzjarju Pluriennali ta' Kooperazzjoni l-ġdid konsegwentement għall-adeżjoni mal-Unjoni u se tikkontribwixxi għalih mill-1 ta' Jannar tat-tieni sena kalendarja wara d-data tal-adeżjoni tagħha.
(2)
Ir-Repubblika tal-Kroazja ssieħbet mal-Unjoni Ewropea fl-1 ta' Lulju 2013.
(3)
Taħt l-Artikolu 1(7) tal-Ftehim Intern, l-allokazzjoni tal-kontribuzzjonijiet imsemmijin fl-Artikolu 1(2)(a), li attwalment huma biss ammonti stmati għall-Kroazja, għandha tiġi emendata b'deċiżjoni tal-Kunsill jekk Stat ġdid jissieħeb mal-Unjoni.
(4)
Taħt l-Artikolu 8(4) tal-Ftehim Intern, l-ippeżar stabbilit fl-Artikolu 8(2) tiegħu, li attwalment huma biss l-ammonti stmati għall-Kroazja, u l-maġġoranza kwalifikata msemmija fl-Artikolu 8(3) tal-Ftehim Intern, għandhom jiġu emendati b'deċiżjoni tal-Kunsill jekk Stat ġdid jissieħeb mal-Unjoni.
(5)
Il-kontribuzzjonijiet u l-ippeżar għandhom jiġu kkonfermati,
ADOTTA DIN ID-DEĊIŻJONI:
Artikolu 1
Il-koeffiċjent tal-kontribuzzjoni u l-kontribuzzjoni tal-Kroazja għall-ħdax-il Fond Ewropew għall-Iżvilupp kif stabbiliti fl-Artikolu 1(2)(a) tal-Ftehim Intern kif ukoll l-ippeżar tagħhom fil-Kumitat tal-Fond Ewropew għall-Iżvilupp kif stabbilit fl-Artikolu 8(2) tal-Ftehim Intern huma b'dan ikkonfermati.
Artikolu 2
Il-Ftehim Intern huwa emendat kif ġej:
1.
Fit-tabella fl-Artikolu 1(2)(a), fil-linja li tikkonċerna lill-Kroazja, jitħassru l-parenteżi tondi u l-asterisk wara l-kelma “Kroazja”, kif ukoll in-nota “(*) Ammont stmat” f'qiegħ it-tabella.
2.
Fit-tabella fl-Artikolu 8(2) jitħassru dawn li ġejjin:
(a)
il-parenteżi tondi u l-asterisk wara l-kelma “Kroazja” u l-parenteżi kwadri fit-tieni kolonna tal-istess linja;
(b)
in-nota “(*) Vot stmat” f'qiegħ il-paġna;
(c)
il-linja “Total EU 27”, “998”;
(d)
il-parenteżi tondi u l-asterisk kif ukoll il-parenteżi kwadri fil-linja “Total EU 28 (*)”“[1 000]”.
3.
L-Artikolu 8(3) huwa sostitwit b'dan li ġej:
“3. Il-Kumitat tal-FEŻ għandu jaġixxi b'maġġoranza kwalifikata ta' 721 vot minn 1 000, li jesprimu vot favur mingħand mill-inqas 15-il Stat Membru. Il-minoranza li timblokka għandha jkollha 280 vot.”
.
Artikolu 3
Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
Magħmul fi Brussell, it-2 ta' Marzu 2015.

Labels: 10
18
15
5